CELEX: 62017TN0834
Language: lt
Date: 2017-12-29 00:00:00
Title: Byla T-834/17: 2017 m. gruodžio 29 d. pareikštas ieškinys byloje United Parcel Service / Komisija

26.2.2018   
            
            
               LT
            
            
               Europos Sąjungos oficialusis leidinys
            
            
               C 72/41
            
         2017 m. gruodžio 29 d. pareikštas ieškinys byloje United Parcel Service / Komisija
   
   (Byla T-834/17)
   (2018/C 072/52)
   Proceso kalba: anglų
   
      Šalys
   
   
      Ieškovė: United Parcel Service, Inc. (Atlanta, Džordžija, Jungtinės Valstijos), atstovaujama solisitoriaus A. Ryan, advokatų F. Hoseinian ir W. Knibbeler
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               atlyginti UPS patirtą 1 742 mlrd. EUR žalą su palūkanomis,
            
         
               —
            
            
               kompensuoti UPS mokesčius, kuriais bus apmokestinta gauta žala pagal sprendimo dieną galiojantį mokesčio tarifą ir
            
         
               —
            
            
               priteisti iš Komisijos bylinėjimosi šiame procese išlaidas.
            
         
      Ieškinio pagrindai ir pagrindiniai argumentai
   
   Ieškovė siekia, kad remiantis SESV 340 straipsniu būtų atlyginta žala, patirta dėl Komisijos sprendimo C(2013) 431, byla COMP / M.6570 UPS / TNT Express (toliau – Sprendimas), kurį Bendrasis Teismas panaikino 2017 m. kovo 7 d. byloje T-194/13.
   Grįsdama savo ieškinį ieškovė tvirtina, kad Sprendime buvo padaryti pakankamai aiškūs teisės normų, kurios turėjo suteikti UPS teisių, pažeidimai. Ieškovė mano, kad kiekvienas pažeidimas atskirai parėmė Sprendimą ir neleido ieškovei perimti TNT bei gauti naudos iš pasiūlyto sandorio.
   Ieškovė tvirtina, kad šie pažeidimai yra pakankamai aiškūs teisės pažeidimai susiję su Sprendime atlikta (1) kainų koncentracijos analize, (2) veiksmingumo analize, (3) FedEx konkurencingumo įvertinimu ir (4) konkurencijos intensyvumo įvertinimu.
   Ieškovė mano, kad kiekvienas iš šių pažeidimų atskirai ar kartu lemia Sprendimo neteisėtumą ir Sąjungos atsakomybę pagal SESV 340 straipsnį.
   Ieškovė taip pat nurodo, kad šie pažeidimai padarė ieškovei žalos, nes jei jų nebūtų buvę, UPS būtų perėmusi TNT. Jei kainų koncentracijos analizė, veiksmingumo analizė, FedEx konkurencingumo įvertinimas ir konkurencijos intensyvumo įvertinimas būtų buvę atlikti be klaidų, jokia apdairi ir rūpestinga administracija nebūtų draudusi pasiūlyto sandorio.
   Todėl ieškovė mano, kad situacija, kokioje ji būtų buvusi, jei neteisėtas Sprendimas nebūtų priimtas, turėtų būti sudaryta kompensuojant jai pagal SESV 340 straipsnį.